De Waal Venter is op 7 Mei 1942 in Pretoria gebore. Hy matrikuleer in 1959 aan Monument Hoërskool. In 1963 verlaat hy die universiteit om hom by die staatsdiens as klerk aan te sluit.
In daardie jaar word die Staatsprys vir Poësie aan hom toegeken vir sy eerste bundel, Kiem. In 1965 word hy aangestel as assistentredakteur van SARP en in 1968 aanvaar hy 'n betrekking in Johannesburg as reklameskrywer en verhuis na die Goudstad. Die jaar daarna word hy 'n omroeper-regisseur by die Afrikaanse Diens van die SAUK, waar hy werk tot 1970, toe hy besluit om weer by die reklamewêreld aan te sluit. In 1990 het hy die ATKV-reklameprys gewen. In 2000 het hy uitgetree as skeppende direkteur en onafhanklik begin werk.
De Waal is getroud met Erla Louw, 'n arbeidsterapeut en hulle het vier kinders en vyf kleinkinders. Hulle woon in Krugersdorp.
In 1966 gee De Waal saam met Jeanne Goosen en Menno Stenvert die literêre tydskrif WURM uit. Hy skryf lirieke, gebaseer op bekende musiekstukke soos "Recuerdos de la Alhambra" van Franciso Tarrega. In Afrikaans het dit "O my vaal Karoo" geword. Hierdie lirieke en komposisies het 'n nuwe wending aan Afrikaanse ligte musiek help gee. In die twaalf jaar tussen Kiem se verskyning en die publikasie van De Waal se tweede bundel, Pols, in 1977, word Klawer in 1966 gepubliseer, waarin gedigte van De Waal saam met dié van Menno Stenvert en DPM Botes verskyn. Hy skryf ook verskeie jeugwerke, radiodramas, vervolgverhale en draaiboeke waarvan hulle met Idem-pryse bekroon word. Wat dan? is in 1988 met die Idem-prys vir radiodrama bekroon.
Hoewel De Waal steeds gedigte in Afrikaans skryf het hy in 2010 'n Engelse digbundel, Entangling states of mind, by Lulu.com gepubliseer. De Waal doen heelwat vertalings van digters in ander tale na Afrikaans en hy is tans besig met 'n projek om algaande die Nobelpryswenner Tomas Tranströmer se gedigte uit Sweeds in Afrikaans te vertaal.